Heeltyd speeltyd met nuwe Ducati ScramblerDie nuwe Ducati Scrambler (Foto: Brian Cheyne) Ons wat oud genoeg is, sal sekerlik vir Kerrie en Borrie onthou, die twee gifappeltjies wat deur die Geel Heks gestuur is om die silwer roos uit Blommeland te steel. En ou Liewe Heksie wat heeltyd onwetend hul planne in die wiele gery het. Die Ducati Scrambler wat ek onder hande gehad het, is net soos die gifappeltjies: helder geel en baie ondeund. Die Scrambler-naam het ŉ oplewing beleef en drie vervaardigers, waarvan ek weet, het nou al ŉ Scrambler in hul reeks. Ducati het egter die konsep beter uitgevoer en nie net ŉ bestaande fiets aangepas nie. Nee, hierdie kalant is ŉ volwaardige fietsie op sy eie. Ek gebruik maar die verkleinvorm, want hierdie fietsie lyk klein, maar is verbasend gemaklik. Die Scrambler-naam het ook ŉ lang geskiedenis by Ducati en brosjures uit die laat 70s wys Scramblers saam met manne met snorre, kartellende hare en denims wat baie styf sit. Die nuwe Ducati Scrambler (Foto: Brian Cheyne) Toe Ducati die Scrambler bekendgestel het, het hulle ŉ reeks variasies gehad. Elke model het die ICON as basis, waarvandaan die ander modelle uitgebou word. Die een wat ek onder hande gehad het, staan bekend as die Flat Track Pro. Die uitlaapyp is ŉ Termignoni-eenheid, wat die Scrambler se stem net so effe dikker maak. Die kantpanele en skermpie bo die hooflig lyk asof jy ŉ nommer daar moet opplak en gaan jaag. Met sy breë handvatsels en laerige saal, sit jy baie gemaklik. Dit en daardie vet Pirelli-dubbeldoelbande maak van hom ŉ baie ratse fiets. Pret is baie diep in die Scrambler se DNA vasgelê en tussen die karre deur en tussen verkeersligte is dit net een groot fees om bo-op hierdie gifappeltjie te sit. Die enjin is ŉ 803cc L-eenheid. Die een silinder eindig net daar waar die saal en retro-tenk bymekaar kom en as jy bietjie lank stilstaan raak die hitte merkbaar, maar daarvoor is daar ŉ oplossing. Dit is alles in jou regterhand: draai hom so bietjie en dan is die hitte skoon vergete. Die nuwe Ducati Scrambler (Foto: Brian Cheyne) Die instrumentpaneel is ŉ vloeikristaleenheid, so effe na regs gemonteer en wys jou spoed en toere en nie veel meer nie. Daar is nie eens ŉ brandstofmeter nie. Daar is wel ŉ liggie wat jou waarsku as die brandstofvlak te laag daal. Die versnellerkabel loop in ŉ perfekte boog bo-oor die intrumente. Sou jy skielik moet stadiger ry, sal die enkelskywe voor en agter jou vining genoeg stop. Daar is ook sluitwering vir ekstra gemoedsrus. Sou jy bietjie skrik vir die 803cc enjin, het Ducati sy Sixty2 model, wat net 399cc groot is, maar gaan ry gerus die 800. Hy is ŉ mak gifappeltjie. Ek het my tyd op die Ducati ongelooflik geniet en waar jy hom stop, sal jy aandag trek. Gaan loer gerus in by Ducati, maar wees gewaarsku: jou keuse watter model om te vat mag dalk moeiliker wees as wat jy dink. Vir meer inligting, besoek Ducati se webwerf.